Lige nu har de stadig ikke tændt for varmen på Herningvej Skole i det østlige Aalborg, selvom kalenderen siger september og efterår, og måske går der lidt tid endnu, inden der bliver skruet på termostaterne i klasseværelserne. På et pressemøde torsdag eftermiddag fremlagde regeringen nye tiltag, der skal forsøge at komme vinterens energiudfordringer for Danmark til livs. Et af tiltagene er, at varmen skal skrues ned til 19 grader i alle offentlige bygninger. I statens bygninger bliver det et krav, mens det i kommuner og regioner bliver en anbefaling. Den anbefaling følger lærere og elever på Herningvej Skole gerne. Faktisk mener klasselærer i 7.B, Mia Wehrs, at det kan blive en fordel med lavere temperaturer i klasselokalerne. - Jeg synes egentlig, at undervisningen foregår meget bedre, når vi er i et køligere lokale. Vi bliver ikke så tunge i hovedet, vi sidder ikke og koger, og vi får ikke den der følelse af at blive helt døsige, som vi gør i sommermånederne, siger Mia Wehrs. Tæpper om benene Det seneste år har skolen sat større fokus på at spare på energien. På endevæggen i gymnastiksalen har de klistret en søjle op, der viser, hvor mange penge skolen har sparet på energi hver måned i 2021 sammenlignet med 2017, og faktisk er skolen allerede vant til koldere lokaler. - Jeg har erfaring fra sidste år, at hvis vi har et par tæpper i lokalet, så kan dem, der ikke har fået det rigtige tøj på hjemmefra, få et rundt om benene eller lidt over skuldrene, fortæller Mia Wehrs. Større problemer med varme end kulde Nu kan skolen altså snart begynde at finde tæpperne frem igen. 1. oktober træder reglerne om at skrue ned for varmen i kraft, selvom vi går koldere tider i møde, så er det ikke noget, der bekymrer eleverne på Herningvej Skole. Fryser I nogensinde? - Nej, vi havde faktisk større problemer med, at det var for varmt i sommers, svarer Botan Ahmad, der går i 9.A på Herningvej Skole. Selvom offentlige bygninger nu skal skrue ned for varmen, så vil der ikke komme påbud om, hvor varmt danskerne må have det derhjemme til vinter, forsikrer klima-, energi- og forsyningsminister Dan Jørgensen (S).

Referat:
Herningvej Skole i Aalborg Øst har allerede sænket temperaturen i klasselokalerne - og klasselærer ser det kun som en fordel.